Lipšic, Daniel, poslanec NR SR (2015-02-11):
Ďakujem veľmi pekne. Milá pani predsedajúca, vážené kolegyne, kolegovia, tento návrh tu už tiež bol v rámci, ako som spomínal, balíček NOVY pre mladé rodiny a tento návrh sa týka problematiky fungovania rodín a zlučiteľnosti rodičovskej a profesionálnej dráhy. Táto skutočnosť úzko súvisí s fenoménom, ktorý poznáme všetci, že je nedostatok miest v predškolských zariadeniach a jasliach a tým pádom sa zosúladenie profesionálnej a rodičovskej dráhy častokrát nedá uskutočniť. V roku 2012 sa až 8 144 detí nedokázalo umiestniť v materských školách. Všetci vieme príčiny tohto stavu, že v týchto rokoch je predsa len vyššia miera pôrodnosti zo strany rodičov tej husákovskej generácie, ktorí si odložili deti a teraz ich je viac, ako sa predpokladalo, že je to taký trošku boom, ktorý nebude trvať, samozrejme, že nekonečne dlho, ale proste teraz je. A v princípe vo veľa častiach Slovenska majú rodičia, a máte s tým možnože aj z okolia skúsenosti, veľké problémy umiestniť deti v materských školách. O jasliach ani nehovorím, ale o materských školách, je to veľakrát veľmi komplikované, tie kritériá sú proste veľmi náročné, pretože je málo miest. Tento návrh zákona umožňuje určitú alternatívu k materským školám vo forme detských skupín. Takýto návrh zákona prijala Česká republika pred nejakým časom a sa tam veľmi osvedčil. Vznik tejto novej služby starostlivosti o dieťa v predškolskom veku má za cieľ rozšíriť ponuku pre rodičov o takzvané detské skupiny. Zriaďovateľom detskej skupiny budú môcť byť zamestnávatelia rodičov malých detí, ktoré budú službu využívať, obce, mestá, občianske združenia, ale napríklad aj mamička na materskej dovolenke, ktorá sa chce popri svojom dieťatku starať aj o ďalšie. Nová služba starostlivosti o dieťa v detskej skupine stanovuje pre poskytovateľa presné podmienky, za akých túto službu môže poskytovať, čo bude zároveň pre rodiča istou zárukou kvality. Detská skupina nemá byť voči škôlke konkurenciou, ale alternatívou, nakoľko tu nepôjde o klasický vzdelávací proces. Cieľom je umožniť, aby čo najširší okruh rodičov mohol využívať túto službu, navrhuje sa v zákone, aby zriaďovateľ mohol poskytovať službu za odplatu, ktorá však neprevýši opravdivé náklady vynaložené na zriadenie a prevádzku zariadenia. Mnohým rodičom práve vzhľadom na flexibilnosť služby, ktorú detské skupiny budú ponúkať, umožní lepšie si zosúladiť rodinný a pracovný život, a tak aj rýchlejší návrat na trh práce. Prínosom tejto novej služby je prevencia sociálnej izolácie rodičov, možnosť pre zamestnávateľov udržať si kvalifikovaných zamestnancov. Toto opatrenie taktiež prispeje k zníženiu rizika ohrozenia chudobou a nedostatku príjmov v prípade, keď rodič zostane dlhší čas mimo trhu práce. Návrh predpokladá aj vznik nových pracovných miest pre osoby, ktoré sa budú v detských skupinách starať o deti, čiže dokonca aj dopad na štátny rozpočet bude neutrálny až pozitívny. Možno by som spomenul jednu vec, ktorú si mnohí možno neuvedomujú, sú aj rodičia s malými deťmi, ktorí pracujú na viaczmennú prevádzku. Alebo zdravotné sestry, ktoré majú nočné. Dokonca tam v situáciách, aj keby materská škola bola dostupná, tak materská škola je v princípe od siedmej do sedemnástej hodiny a vybavená vec. Čiže tento návrh vlastne umožňuje, aby aj detské skupiny mohli byť vytvárané dajme tomu flexibilnejšie a v iných časoch, aby to umožnilo zosúladiť pracovný a rodinný život osobám, ktoré nemajú osemhodinový pracovný čas daný od ôsmej do šestnástej. Takže si myslím, že by to výrazne mohlo viacerým rodinám s deťmi pomôcť najmä v najbližších rokoch, kedy ešte bude pretrvávať výrazný nedostatok rozsahom niekoľkých tisíc miest detí, ktoré nemôžu byť umiestňované z dôvodov kapacity v materských školách. Ďakujem veľmi pekne, pani predsedajúca.